b'\n_START_ARTICLE_\nLillestr\xc3\xb8m Sportsklubb\n_START_SECTION_\nHistorie\n_START_PARAGRAPH_\nLillestr\xc3\xb8m er det laget som har v\xc3\xa6rt lengst i den \xc3\xb8verste divisjonen siden de rykket opp i 1975._NEWLINE_Siste gang laget rykket ned en divisjon var i 1966, da laget kom sist i 2. divisjon avd. A, og rykket ned til 3. divisjon \xc3\x98stland/Nordre._NEWLINE_Lillestr\xc3\xb8m har blitt seriemester fem ganger, siste gang var 1989 (1986, 1977, 1976 og 1959).  Lillestr\xc3\xb8m har ogs\xc3\xa5 vunnet norgesmesterskapet (NM) seks ganger, sist gang i 2017 (2007, 1985, 1981, 1978, 1977)._NEWLINE_14. september 1977 spilte Lillestr\xc3\xb8m mot Ajax Amsterdam i Serievinner-cupen; kampen ble spilt p\xc3\xa5 Ullevaal, og Lillestr\xc3\xb8m vant 2\xe2\x80\x930 etter scoringer av Gunnar L\xc3\xb8nstad og Tor Egil "Toro" Johansen. Den ble sett av over 20\xc2\xa0000, noe som er rekord for en kamp Lillestr\xc3\xb8m arrangerer. Returkampen mot Ajax i Amsterdam endte med 0\xe2\x80\x934-tap. LSK kom p\xc3\xa5 andreplass i Tippeligaen i 2001 med 56 poeng, ett poeng bak Rosenborg._NEWLINE_Lillestr\xc3\xb8m fikk s\xc3\xb8lv i Norgesmesterskapet i fotball 2005, etter tap 2\xe2\x80\x934 mot Molde, og s\xc3\xb8lv i Royal League i 2005/2006, etter tap 0\xe2\x80\x931 mot danske FC K\xc3\xb8benhavn._NEWLINE_13. november 2006 holdt LSK pressekonferanse, hvor de fortalte at Uwe R\xc3\xb6sler og Gunnar Halle hadde f\xc3\xa5tt sparken med umiddelbar virkning, etter kun to sesonger som henholdsvis trener og assistenttrener i LSK. _NEWLINE_16. november 2006 fikk LSK ny trener. Tom Nordlie tok over hovedtreneransvaret for Kanarifuglene og signerte en trenerkontrakt som skulle vare ut sesongen 2008. Nordlies ansettelsesforhold l\xc3\xb8p fra og med 1. desember 2006, men han tiltr\xc3\xa5dte i stillingen f\xc3\xb8rst 10. januar 2007. 29. mai 2008 trakk Tom Nordlie seg som trener etter en svak og skuffende sesongstart. Sesongen 2008 var p\xc3\xa5 de fleste omr\xc3\xa5der en gigantisk skuffelse for Lillestr\xc3\xb8m Sportsklubb. F\xc3\xb8r sesongen ble de tippet, og ansett av eksperter, som en gullkandidat. Henning Berg tok over som ny trener 21. oktober. De unngikk s\xc3\xa5 vidt nedrykk._NEWLINE_Henning Berg ble avsatt som trener med umiddelbar virkning den 27. oktober 2011 etter at klubben bare tok ett poeng p\xc3\xa5 \xc3\xa5tte kamper. Assistenttrener Petter Belsvik ble satt inn som midlertidig hovedtrener, f\xc3\xb8r Magnus Haglund signerte som ny hovedtrener p\xc3\xa5 en to-\xc3\xa5rskontrakt som l\xc3\xb8per fra januar 2012. Magnus Haglundvalgte i oktober 2013 \xc3\xa5 benytte seg av sin opsjon og forlenget kontrakten med et \xc3\xa5r med opsjon p\xc3\xa5 ytterligere et. Han valgte \xc3\xa5 ikke benytte seg av denne opsjonen og endte sin trenerkarriere i LSK med en 5.-plass for 2014-sesongen._NEWLINE_Som erstatter hentet LSK inn tidligere storspiller R\xc3\xbanar Kristinsson. Han begynte i januar 2015.\n_START_SECTION_\nStadion\n_START_PARAGRAPH_\n\xc3\x85r\xc3\xa5sen stadion er Lillestr\xc3\xb8m Sportsklubbs hjemmebane og kan romme 11\xc2\xa0460 mennesker. Stadion ble offisielt \xc3\xa5pnet l\xc3\xb8rdag 7. juli 1951. F\xc3\xb8r 1951 benyttet fotballen i Lillestr\xc3\xb8m flere forskjellige idrettsplasser rundt Lillestr\xc3\xb8m. _NEWLINE_\xc3\x85r\xc3\xa5sen er delt inn i fire forskjellige tribuneseksjoner: Park & Anlegg-tribunen (der Kanarifansen har sitt felt), Romerikes Blad-tribunen, DNB-tribunen, og Legea-tribunen. De tre siste ble bygd i 2002._NEWLINE_P\xc3\xa5 slutten av 1990-tallet ble \xc3\x85r\xc3\xa5sen utbygd til den moderne stadion den er i dag. Den gamle sittetribunen er det eneste som er igjen av det tidligere anlegget. I 2008 ble Notar-tribunen (den gamle sittetribunen) oppgradert med nye gule seter. Teksten LSK 1917 pryder to av feltene._NEWLINE_Kapasiteten p\xc3\xa5 stadion i dag er 11\xc2\xa0460 etter at hele tribunen ble fylt med seter._NEWLINE_I 2005 ble \xc3\x85r\xc3\xa5sen ytterligere utbygd med flere kvadratmeter med n\xc3\xa6ringslokaler._NEWLINE_\xc3\x85r\xc3\xa5sen er n\xc3\xa5 en komplett stadion med en god, intim stemning. _NEWLINE_\xc3\x85r\xc3\xa5sen stadion AS er 100\xc2\xa0% eiet av Lillestr\xc3\xb8m Sportsklubb._NEWLINE_I tillegg til \xc3\x85r\xc3\xa5sen stadion har LSK ogs\xc3\xa5 en storhall (LSK-hallen), en kunstgressbane og en treningsbane. I 2008 startes ogs\xc3\xa5 opparbeidelse av to nye treningsbaner. Den ene med undervarme. Treningsfasilitetene ligger rett ved siden av \xc3\x85r\xc3\xa5sen p\xc3\xa5 Lillestr\xc3\xb8m stadion og brukes av LSK i tillegg til at de leies ut til klubber i omegn._NEWLINE_Det finnes planer for fremtiden om \xc3\xa5 bygge en ny stadion der Kjeller flyplass ligger n\xc3\xa5. Dette er ikke vedtatte planer, men \xc3\xb8nsker for fremtiden fra enkelte i LSK.\n_START_SECTION_\nLillestr\xc3\xb8m SK sk\xc3\xb8yter\n_START_PARAGRAPH_\nGeir Karlstad representerte som aktiv l\xc3\xb8per for denne klubben i sesongene 1987/88-sesongen tilogmed 1991/92-sesongen. I 1992 ble Karlstad tildelt \xc3\xa6resmedlemskap i Lillestr\xc3\xb8m Sportsklubb. Styret i klubben begrunnet tildelingen med Karlstads sportslige prestasjoner, at han skal ha v\xc3\xa6rt en fremragende ambassad\xc3\xb8r for LSK og stedet Lillestr\xc3\xb8m og at han var et godt eksempel for andre idrettsut\xc3\xb8vere.'